b'\n_START_ARTICLE_\nMede\xc4\x8di \xc5\xa1kr\xc5\xbeatek\n_START_SECTION_\nOpis\n_START_PARAGRAPH_\nImajo \xc4\x8dokato telo z velikimi krili in na prvi pogled spominjajo na majhne ve\xc5\xa1\xc4\x8de. Odrasli medijo 5 do 8 mm v dol\xc5\xbeino od konice glave do konice kril in so po telesu sivkaste barve, prav tako otrdel sprednji par kril, ki ima nekaj zna\xc4\x8dilnih temnej\xc5\xa1ih peg blizu baze. Obi\xc4\x8dajno jih prekriva voskast izlo\xc4\x8dek modrikasto bele barve, ki daje v kombinaciji s temnej\xc5\xa1o podlago vijoli\xc4\x8den odtenek, pri \xc4\x8demer se lahko njihov izgled mo\xc4\x8dno spreminja s spreminjanjem koli\xc4\x8dine voska. Ob mirovanju dr\xc5\xbeijo krila strehasto zlo\xc5\xbeena nad telesom._NEWLINE_Nimfe imajo splo\xc5\xa1\xc4\x8deno telo, dolgo manj kot dvakrat toliko, kot je \xc5\xa1iroko, in slonoko\xc5\xa1\xc4\x8deno bele barve. Glava je mnogo o\xc5\xbeja kot oprsje. Starej\xc5\xa1e nimfe tik pred preobrazbo merijo do 4 mm v dol\xc5\xbeino. Iz zadka izlo\xc4\x8dajo \xc5\xa1op voskastih niti._NEWLINE_Mede\xc4\x8di \xc5\xa1kr\xc5\xbeatki prezimijo kot jaj\xc4\x8deca, ki jih samice jeseni odlo\xc5\xbeijo v les ali pod lubje. Nimfe se pojavijo maja, iz njih pa se po kak\xc5\xa1nem mesecu in pol razvijejo odrasli, ki so aktivni do oktobra. Na leto se razvije samo en rod.\n_START_SECTION_\nEkologija in raz\xc5\xa1irjenost\n_START_PARAGRAPH_\nJe mo\xc4\x8dno polifaga vrsta, pri kateri so doslej zabele\xc5\xbeili prehranjevanje z ve\xc4\x8d sto vrstami gostiteljev. Med sesanjem rastlinskih sokov izlo\xc4\x8da velike koli\xc4\x8dine odve\xc4\x8dne vode in sladkorjev v obliki sladke teko\xc4\x8dine \xe2\x80\x93 mane, ki kaplja po okolici. Hidrofoben vosek, s katerimi prekriva telo, pomaga pri njenem odtekanju._NEWLINE_Vrsta lahko povzro\xc4\x8da \xc5\xa1kodo v kmetijstvu, kadar se mno\xc5\xbei\xc4\x8dneje pojavlja na gojenih rastlinah, predvsem vinski trti in sadnem drevju, kot so fige, citrusi, jablana, hru\xc5\xa1ka, sliva in breskev, pa tudi na soji. S sesanjem povzro\xc4\x8da odmiranje listov in motnje v rasti poganjkov, problemati\xc4\x8dna pa je tudi mana, ki spodbuja rast pepelaste plesni po povr\xc5\xa1ini in zmanj\xc5\xa1uje privla\xc4\x8dnost pridelka. Vrsto sumijo tudi, da prena\xc5\xa1a razne rastlinske patogene, kot je trsna rumenica. Po drugi strani je mana uporabna kot pozna pa\xc5\xa1a za \xc4\x8debele, ki poleg os in muh pogosto obletavajo gru\xc4\x8de in jo uporabljajo za izdelavo medu._NEWLINE_Vrsta je izvorno raz\xc5\xa1irjena po vzhodnem delu Severne Amerike (Nearktike) vklju\xc4\x8dno s Karibi, kjer je pogosta. Zdaj se pojavlja tudi na zahodu celine, kamor jo je verjetno zanesel \xc4\x8dlovek. Leta 1979 so mede\xc4\x8de \xc5\xa1kr\xc5\xbeatke prvi\xc4\x8d opazili v italijanski Bene\xc4\x8diji, od koder se je hitro raz\xc5\xa1irila po vsej Italiji in sosednjih dr\xc5\xbeavah, v zadnjih letih pa tudi v bolj oddaljenih delih Evrope. V Sloveniji so se prvi\xc4\x8d pojavili leta 1990 ob jadranski obali, od koder se vrsta po\xc4\x8dasi \xc5\xa1iri proti notranjosti._NEWLINE_V kmetijstvu se proti \xc5\xa1kodljivcu borijo z uporabo insekticidov, pri \xc4\x8demer je nadzor te\xc5\xbeaven zaradi velike mobilnosti odraslih. Poleg tega nana\xc5\xa1ajo fungicide proti plesnim, ki se razvijejo na izlo\xc4\x8dkih. V ve\xc4\x8d dr\xc5\xbeavah so iz ZDA vnesli tudi zajedavsko osico vrte Neodryinus typhlocybae za biolo\xc5\xa1ki nadzor, vendar njena u\xc4\x8dinkovitost \xc5\xa1e ni jasna.'